ባለ ጦር አፍ አሳ አንገቱ ላይ ተቀርቅሮ ሕይወቱ በአስደናቂ ሁኔታ የተረፈችው ታዳጊ
ባለ ጦሩ አፍ አሳ አንገቱ ላይ ከተቀረቀረ በኋላ ሕይወቱ በአስደናቂ ሁኔታ የተረፈችው የ16 ዓመቱ ኢንዶኔዥያዊው ታዳጊ ያጋጠመውን ለቢቢሲ ተናግሯል።
ማሳሰቢያ፡ በዚህ ጽሑፍ ውስጥ ስሜት ሊረብሽ የሚችል ፎቶ ተካቷል።
ሙሃሙድ ኢዱል የ16 ዓመት ታዳጊ ሲሆን ከትምህርት ቤት ጓደኛው ጋር በመሆን የቀኑን የመጨረሻ ዙር አሳ ለማስገር ጀልባ ላይ ሆነው ወደ ሐይቅ ይገባሉ።
ሙሃሙድ "ጓደኛዬ ሳርዲ ከእኔ ቀደም ብሎ ተነሳ። ከዛ እኔ ከእሱ ቀጥዬ ጀልባዬ ላይ ወጥቼ መቅዘፍ ጀመርኩ" ይላል ከስድስት ቀናት በፊት ያጋጠመውን ክስተት ማስረዳት ሲጀምር።
"500 ሜትር ያክል ከቀዘፍኩ በኋላ ጓደኛዬ ሳርዲ በእጁ ይዞ የነበረውን የእጅ ባትሪ ሲያበራ፤ ባለ ጦር አፍ አሳ [Needlefish] ድንገት ከሐይቁ ውስጥ ዘሎ ወጥቶ አንገቴን ወጋኝ" ይላል።
የአሳው ፍጥነት ከፍተኛ ስለነበረ የሙሃመድ አንገትን በስቶ ከገባ በኋላ በተቃራኒ በኩል ጫፉ ወጥቶ የታዳጊው አንገት ላይ ተቀርቅሮ ቀርቷል።
ሙሃሙድ ሁኔታውን ሲያስታውስ፤ "ድንገት አሳው ሲወጋኝ ወደ ሐይቁ ወደኩ። ምሽት ስለነበር ውሃው በጣም ጨልሞ ነበር። አንገቴ ላይ ተቀርቅሮ የገባው አሳው ለማምለጥ ሲሞክር በኃይል ይንቀሳቀስ ነበር" ይላል።
ሙሃሙድ ሐይቁ ውስጥ እንዳለ በአሳው ንቅናቄ ተጨማሪ ጉዳት እንዳይደርስበት አሳውን ከአንገቱ ጋር አጥብቆ እንደያዘ ይናገራል።
"ሳርዲ እንዲረዳኝ ጠየኩት። አሳውን ከአንገቴ ላይ ልነቅል ስል ደግሞ 'ደም ይፈስሃል አትንቀል አለኝ'" ይላል ሙሃሙድ።
75 ሴንቲ ሜትር የሚረዝመውን የአሳ አፍ አንገቱ ላይ ተቀርቅሮ እንዳለ በጓደኛው እርዳታ ሐይቁን ዋኝቶ ወጣ።
ከዚያም የሙሃሙድ አባት ልጃቸውን በ30 ደቂቃ ርቀት በአቅራቢያቸው ወደሚገኘው ባኡ-ባኡ ሆስፒታል ይዘውት ሄዱ።
በባኡ-ባኡ ሆስፒታል የሚገኙ ዶክተሮች ከአንገቱ ውጪ ያለውን የአሳውን ክፍል ቆርጠው ቢያሶግዱም አንገቱ ውስጥ ተቀርቅሮ ያለውን የአሳ አካል ለማውጣት የሚያስችል የመሳሪያም ሆነ የሰው ኃይል ስላልነበራቸው ወደ ሌላ ሆስፒታል ይልኳቸዋል።
ከዚያም አባት ልጃቸውን ይዘው ወደተባሉበት ሆስፒታል ያመራሉ።
በተባለው ትልቅ ሆስፒታል ቢደርሱም፤ ይህም ሆስፒታል የህክምና እርዳታውን ከማድረጉ በፊት ሃኪሞች በጉዳዩ ላይ እንዲመክሩ ማድረግ ግድ ሆኖበት ነበር።
የሆስፒታሉ ዳይሬክተር ዶ/ር ካሊድ ሳሌህ፤ መሰል አደጋ ከዚህ በፊት አጋጥሟቸው እንደማያውቅ እና የታዳጊውን ሕይወት ለመታደግ እና የቀዶ ህክምና ለማድረግ አምስት ሰፔሻሊስቶች እንዳስፈለጉ ተናግረዋል።
ከአምስት ቀናት በኋላ ግን ሙሃሙድ ተሽሎታል። አሁን ላይ አንገቱን ወደ ግራ እና ቀኝ ማዟዟር ባይችልም "በጣም ደህና ነኝ። የህመም ስሜት የለኝም" ይላል።
ሙሃሙድ ወደ መኖሪያ ቀዬው ለመመለስ ቢቸኩልም፤ ሃኪሞች ተጨማሪ ቀናቶችን በሆስፒታል ማሳለፍ እንዳለበት ነግረውታል።
"በቅርበት እየተከታተልነው ነው። በጥቂት ቀናት ውስጥ ከሆስፒታል ሊወጣ ይችላል። አሁን ላይ ግን ተጨማሪ ምርመራዎች እና ክትትሎች መደረግ አለባቸው" ይላሉ የሆስፒታሉ ሜዲካል ዳይሬክተር ዶ/ር ካሊድ።
ሙሃሙድ ያጋጠመው አደጋ የሚወደውን አሳ ማስገር እንደማያስቆመው ይናገራል።
"ወደፊት መጠንቀቅ ነው ያለብኝ። ኒድልፊሽ (ባለ ጦር አፍ አሳ) ብርሃን እንደማይወድ አውቃለሁ-ለዛም ነው ከውሃው ውስጥ በድንገት ወጥቶ የወጋኝ" ብሏል።